Döntéshozatal: egyszerű többség  **VIII-2/2013. Nyü.\_\_\_\_\_\_**

**E L Ő T E R J E S Z T É S**

Tótkomlós Város Önkormányzata Képviselő-testületének

2013. augusztus 30-ai soron kívüli ülésére

**Tárgy: A Komlós Településszolgáltatási Kft. 2012. évi vízszennyezési bírság ügye**

A Komlós Településszolgáltatási Kft. (a továbbiakban: Kft.) az Alsó-Tisza-vidéki Környezetvédelmi, Természetvédelmi és Vízügyi Felügyelőség (továbbiakban: Felügyelőség) 19101-13-15/2011. számon kiadott vízjogi üzemeltetési engedély alapján tartja fenn és üzemelteti a Tótkomlós, belterület 2. és 2308/3 hrsz. alatt lévő Rózsa Fürdő vízilétesítményeit. A fürdő területéről a medencék túlfolyó, leürítő vize és a szűrők öblítővize 4 ponton a Szárazéri-főcsatornába kerülnek. Az engedélyben a Felügyelőség a Kft.-t, mint önellenőrzésre kötelezett kibocsátót a használt és szennyvíz kibocsátással összefüggésben időszakonkénti adatszolgáltatásra kötelezte. E kötelezettségének eleget téve a Kft. szerződést kötött a Laboratórium Kft.-vel a szennyvíz (csurgalékvíz) analizálására. A vizsgálat eredményei alapján teljesíti az adatszolgáltatást a Kft. a Felügyelőség felé.

Az első adatszolgáltatásra a 2011. évben került sor, melynek eredményeként 2012-ben 173.779 Ft összegű vízszennyezési bírsággal súlytotta a Felügyelőség a Kft.-t, a határértéken felüli Na egyenérték % miatt.

A 2012-ben elvégzett mintavételek és azok vizsgálati eredményei alapján a Felügyelőség ismét megbírságolta a Kft.-t, ezúttal 2.461.776 Ft összegű bírságot szabott ki, ugyancsak a határértéknél magasabb Na egyenérték % miatt. A határozat ellen a Kft. nem fellebezett, az 2013. augusztus 7. napján jogerőre emelkedett. A Kft. fizetési könnyítést kért, melyet a Felügyelőség még nem bírált el.

Figyelemmel arra, hogy a fürdő kútjának vízösszetétele változni nem fog, az ügyben személyes egyeztetést folytatott az alpolgármester és a Kft. ügyvezetője a Felügyelőséggel a probléma megoldása érdekében. A szakmai konzultáció során szóban elhangzottak alapján, a Kft. egyedi határérték megállapítását kezdeményezheti, melynek pozitív elbírálása esetén a fürdő szennyvízének összetétele az egyedi – kedvezőbb - határértéknek megfelelve nem adna alapot a jövőben további vízszennyezési bírság kiszabásának.

Javaslom a Képviselő-testületnek, hogy mint a Kft. tulajdonosa, utasítsa a Kft. ügyvezetőjét arra, hogy a Rózsa Fürdő medencéinek túlfolyó, leürítő vize és a szűrőinek öblítővize összetétele vonatkozásában egyedi határérték megállapítását kezdeményezze az illetékes hatóságnál.

A képviselő-testületi ülésre meghívtuk a Kft. ügyvezetőjét, aki tárgyi előterjesztés kapcsán a Képviselő-testület részéről felmerülő kérdésekre választ tud adni.

Kérem a Tisztelt Képviselő-testületet az előterjesztést vitassa meg és hozza meg döntését.

**HATÁROZATI JAVASLAT**

Tótkomlós Város Önkormányzat Képviselő-testülete utasítja a Komlós Településszolgáltatási Kft. ügyvezetőjét arra, hogy a Rózsa Fürdő medencéinek túlfolyó, leürítő vize és a szűrőinek öblítővize összetétele vonatkozásában kezdeményezze egyedi határérték megállapítását az illetékes hatóságnál.

A Képviselő-testület utasítja az ügyvezetőt továbbá arra, hogy a fenti ügy állásáról írásban folyamatosan nyújtson tájékoztatást a Képviselő-testületnek.

Felelős: dr. Garay Rita polgármester

Herczegné Mihály Rita ügyvezető

Határidő: értelem szerint

Tótkomlós, 2013. augusztus 23.

dr. Garay Rita

polgármester

Az előterjesztést készítette: Kárász Gáborné, ügyintéző s.k.

Az előterjesztést látta: Kvasznovszkyné Szilasi-Horváth Krisztina, jegyző